
TECHNINĖ SPECIFIKACIJA
Viešosios įstaigos Rokiškio psichiatrijos ligoninės sveikatos priežiūros įstaigos informacinės sistemos (SPĮ IS) diegimo ir palaikymo paslaugų pirkimui

1. Bendrosios nuostatos

1.1. Ši techninė specifikacija nustato minimalius funkcinius, technologinius, informacijos saugos, integracijų, diegimo, mokymų, garantinės priežiūros ir kitus reikalavimus sveikatos priežiūros įstaigos informacinei sistemai (toliau – SPĮ IS), kuri bus diegiama ir naudojama Viešojoje įstaigoje Rokiškio psichiatrijos ligoninėje.
1.2. Techninė specifikacija parengta vadovaujantis Lietuvos Respublikos viešųjų pirkimų įstatyme įtvirtintais lygiateisiškumo, nediskriminavimo, proporcingumo, skaidrumo ir technologinio neutralumo principais.
1.3. SPĮ IS turi būti vientisa, centralizuotai administruojama daugiavartotojinė informacinė sistema, skirta sveikatos priežiūros paslaugų planavimui, registravimui, administravimui, apskaitai, dokumentų valdymui, medicininių duomenų tvarkymui, ataskaitų rengimui bei integracijai su valstybės informacinėmis sistemomis ir kitomis informacinėmis sistemomis.
1.4. Sistema turi užtikrinti galimybę vykdyti sveikatos priežiūros įstaigos veiklą laikantis galiojančių Lietuvos Respublikos teisės aktų, reglamentuojančių sveikatos priežiūros paslaugų teikimą, asmens duomenų apsaugą, medicininių dokumentų tvarkymą, elektroninę sveikatos sistemą bei kibernetinį saugumą.
1.5. Techninėje specifikacijoje nenurodoma konkreti programavimo kalba, programinė platforma, operacinė sistema, duomenų bazių valdymo sistema ar kita technologija, išskyrus atvejus, kai tai būtina dėl galiojančių teisės aktų arba integracijų su valstybės informacinėmis sistemomis.
1.6. SPĮ IS programinė įranga ir duomenys turi būti laikomi Valstybiniame duomenų centre, vadovaujantis Lietuvos Respublikos valstybės informacinių išteklių valdymo įstatymo 45 straipsnio 1 dalies reikalavimais. Valstybinio duomenų centro išteklius pagal su Perkančiąja organizacija sudarytą sutartį teikia akcinė bendrovė „Lietuvos radijo ir televizijos centras“.
1.7. Perkančioji organizacija šio pirkimo metu įsigyja naują SPĮ IS. Perkančioji organizacija neturi kitos SPĮ IS, todėl duomenų perkėlimas iš kitų informacinių sistemų į pirkimo objektą neįeina.
1.8. SPĮ IS turi būti pritaikyta psichiatrijos ligoninės veiklos specifikai, užtikrinant bendrųjų sveikatos priežiūros procesų ir psichikos sveikatos paslaugų vykdymą vieningoje informacinėje sistemoje.
1.9. Visa naudotojo sąsaja, sistemos pranešimai, dokumentų šablonai, administravimo priemonės bei naudotojams pateikiama informacija turi būti pateikiami valstybine kalba, išskyrus atvejus, kai teisės aktai arba tarptautiniai standartai nustato kitaip.


2. Pirkimo objektas

2.1. Pirkimo objektas – naujos sveikatos priežiūros įstaigos informacinės sistemos (SPĮ IS) diegimo paslaugos (įskaitant SPĮ IS naudojimo teisių suteikimą, konfigūravimą, integravimą ir naudotojų mokymus) ir šios sistemos palaikymo paslaugos (įskaitant garantinę priežiūrą).
2.2. SPĮ IS turi užtikrinti galimybę tvarkyti pacientų, darbuotojų, medicininių dokumentų, sveikatos priežiūros paslaugų, vaistinių preparatų, medicinos priemonių, tyrimų, konsultacijų, ataskaitų ir kitų veiklos duomenų apskaitą pagal galiojančių teisės aktų reikalavimus.
2.3. SPĮ IS turi būti pritaikyta naudoti visiems Perkančiosios organizacijos padaliniams pagal jiems priskirtas funkcijas ir suteiktas prieigos teises.
2.4. Tiekėjas turi atlikti visus darbus, būtinus SPĮ IS parengti eksploatacijai, įskaitant sistemos įdiegimą, konfigūravimą, klasifikatorių parengimą, naudotojų teisių struktūros sukūrimą, integracijų įdiegimą, testavimą, naudotojų mokymus ir sistemos paleidimą.
2.5. Jeigu SPĮ IS funkcionalumui užtikrinti būtinos trečiųjų šalių programinės priemonės, jų naudojimo teisės visą Sutarties galiojimo laikotarpį turi būti įtrauktos į Tiekėjo pasiūlymą, jeigu techninėje specifikacijoje nenustatyta kitaip.
2.6. SPĮ IS turi sudaryti galimybę ateityje plėsti funkcionalumą bei diegti papildomus modulius ir integracijas, nepažeidžiant jau veikiančių sistemos funkcijų.
2.7. SPĮ IS turi užtikrinti duomenų vientisumą, patikimumą, atsekamumą ir apsaugą viso jų gyvavimo ciklo metu.
2.8. SPĮ IS diegimas negali nepagrįstai trikdyti Perkančiosios organizacijos vykdomos sveikatos priežiūros veiklos. Diegimo ir sistemos paleidimo darbai turi būti planuojami ir vykdomi iš anksto suderinus jų eigą su Perkančiąja organizacija.

3. Bendrieji funkciniai reikalavimai

3.1. Sistema turi veikti interneto naršyklės pagrindu ir nereikalauti papildomos specializuotos programinės įrangos naudotojų darbo vietose, išskyrus atvejus, kai tai būtina konkrečioms teisės aktuose reglamentuojamoms funkcijoms vykdyti.
3.2. Sistema turi būti pritaikyta ne mažiau kaip 150 (šimtui penkiasdešimčiai) registruotų Perkančiosios organizacijos naudotojų. Tiekėjo pasiūlymo kaina turi apimti SPĮ IS naudojimo teises ne mažiau kaip 150 naudotojų visam Sutarties galiojimo laikotarpiui, o sistema turi užtikrinti stabilų ir spartų darbą, kai ja vienu metu naudojasi ne mažiau kaip 80 naudotojų.
3.3. Sistema turi sudaryti galimybę vienu metu dirbti skirtingiems naudotojams, užtikrinant duomenų vientisumą ir atliekamų veiksmų nuoseklumą.
3.4. Naudotojo sąsaja turi būti aiški, nuosekli ir vienoda visuose sistemos moduliuose.
3.5. Sistema turi užtikrinti galimybę kiekvienam naudotojui dirbti tik pagal jam suteiktas teises ir priskirtą vaidmenį.
3.6. Sistema turi sudaryti galimybę administruoti naudotojus, jų grupes, vaidmenis ir prieigos teises be programavimo darbų.
3.7. Sistema turi užtikrinti galimybę kurti, peržiūrėti, redaguoti, tvirtinti, pasirašyti, spausdinti ir archyvuoti elektroninius dokumentus pagal naudotojui suteiktas teises.
3.8. Sistema turi užtikrinti galimybę naudoti galiojančius klasifikatorius, žinynus ir kitus norminius duomenų rinkinius bei sudaryti galimybę juos administruoti pagal naudotojo teises.
3.9. Sistema turi užtikrinti paiešką pagal įvairius paieškos kriterijus, leidžiančius greitai rasti pacientus, medicininius dokumentus, paslaugas, tyrimus ir kitus sistemoje saugomus duomenis.
3.10. Sistema turi užtikrinti duomenų filtravimą, rūšiavimą ir grupavimą pagal naudotojo pasirinktus kriterijus, kai tai taikoma konkrečiam sistemos moduliui.
3.11. Sistema turi užtikrinti automatinį naudotojo veiksmų išsaugojimą tais atvejais, kai tai techniškai pagrįsta ir neprieštarauja duomenų vientisumo reikalavimams.
3.12. Sistema turi registruoti klaidas ir naudotojui pateikti aiškius pranešimus apie įvykusias klaidas, nenurodant techninės informacijos, kuri galėtų kelti informacijos saugumo riziką.
3.13. Sistema turi užtikrinti galimybę administratoriui konfigūruoti sistemos parametrus, klasifikatorius ir kitus administruojamus nustatymus be programinio kodo keitimo.
3.14. Sistema turi būti pritaikyta naudoti įvairių profesinių grupių darbuotojams, įskaitant gydytojus, slaugytojus, medicinos psichologus, socialinius darbuotojus, administracijos darbuotojus ir kitus įgaliotus naudotojus pagal jiems priskirtas funkcijas.
3.15. Sistema turi užtikrinti vieningą pacientų duomenų tvarkymą visuose sistemos moduliuose, išvengiant to paties duomens pakartotinio įvedimo, kai jis jau yra sistemoje.

4. Informacijos saugos reikalavimai

4.1. SPĮ IS turi užtikrinti informacijos konfidencialumą, vientisumą, prieinamumą ir atsekamumą viso sistemos eksploatavimo laikotarpiu.
4.2. SPĮ IS turi atitikti Lietuvos Respublikos ir Europos Sąjungos teisės aktų reikalavimus, reglamentuojančius asmens duomenų apsaugą, kibernetinį saugumą ir elektroninės informacijos tvarkymą.
4.3. SPĮ IS turi užtikrinti vaidmenimis pagrįstą prieigos teisių valdymą (RBAC), suteikiant naudotojams tik jų darbo funkcijoms vykdyti būtinas teises.
4.4. SPĮ IS turi užtikrinti galimybę administruoti naudotojų teises centralizuotai bei registruoti visus jų pakeitimus.
4.5. Sistemos naudotojai privalo prisijungti (autentifikuotis) prie SPĮ IS naudodamiesi kvalifikuotu elektroniniu parašu. Šis reikalavimas nustatytas Lietuvos Respublikos sveikatos apsaugos ministro 2010 m. gruodžio 17 d. įsakymo Nr. V-1079 „Dėl Sveikatos priežiūros įstaigų informacinių sistemų susiejimo su e. sveikatos paslaugų ir bendradarbiavimo infrastruktūra reikalavimų ir techninių sąlygų aprašo patvirtinimo" (galiojanti suvestinė redakcija) 16 punkte, kuriame nustatyta: „Siekiant užtikrinti e. dokumentų ir (arba) duomenų rinkinių, kurie per integracines sąsajas siunčiami į ESPBI IS, teisingumą, išsamumą ir patikimumą, SPĮ IS naudotojai turi autentifikuotis naudodamiesi kvalifikuotu elektroniniu parašu"; šis reikalavimas taikomas nuo 2026 m. rugsėjo 1 d. Naudotojams, autentifikavusiems kvalifikuotu elektroniniu parašu, pasirašant dokumentus sistemoje iš naujo autentifikuotis neturi būti reikalaujama.
4.6. Administratorių paskyroms bei nuotolinei prieigai prie SPĮ IS, be kvalifikuoto elektroninio parašo, papildomai turi būti privalomas daugiaveiksnis autentifikavimas (MFA).
4.7. Sistema turi registruoti naudotojų prisijungimus, atsijungimus, nesėkmingus prisijungimo bandymus ir kitus saugumui reikšmingus įvykius.
4.8. Sistema turi registruoti naudotojų veiksmus, susijusius su medicininių duomenų peržiūra, kūrimu, keitimu, šalinimu, pasirašymu ir kitais reikšmingais duomenų tvarkymo veiksmais.
4.9. Audito žurnalai turi užtikrinti galimybę nustatyti atlikto veiksmo datą, laiką, naudotoją, atliktą veiksmą ir objektą, su kuriuo veiksmas buvo atliktas.
4.10. Audito įrašai turi būti apsaugoti nuo neteisėto keitimo arba šalinimo.
4.11. Sistema turi užtikrinti automatinį naudotojo sesijos užbaigimą po nustatyto neveiklumo laikotarpio.
4.12. Sistema turi užtikrinti galimybę blokuoti naudotojo paskyrą po nustatyto nesėkmingų prisijungimų skaičiaus.
4.13. Sistema turi užtikrinti saugų duomenų perdavimą naudojant šifruotus ryšio kanalus (HTTPS ar lygiavertį saugų protokolą).
4.14. Sistema turi užtikrinti atsarginių duomenų kopijų sudarymą bei jų atkūrimo galimybę.
4.15. Sistema turi užtikrinti, kad atsarginių kopijų atkūrimas nesukeltų duomenų vientisumo pažeidimų.
4.16. Sistema turi užtikrinti galimybę apriboti prieigą prie atskirų duomenų kategorijų pagal naudotojo atliekamas funkcijas.
4.17. Psichikos sveikatos duomenų prieiga turi būti valdoma pagal naudotojo suteiktas teises ir galiojančių teisės aktų reikalavimus.
4.18. Sistema turi registruoti administratoriaus atliekamus sistemos konfigūravimo ir administravimo veiksmus.
4.19. Tiekėjas turi užtikrinti, kad sistemos programinės įrangos pažeidžiamumai būtų valdomi ir šalinami Sutarties priedo Nr. 3 5 punkte nustatyta tvarka.
4.20. Apie kibernetinius incidentus ir kritinius sistemos saugumo pažeidžiamumus Tiekėjas informuoja Perkančiąją organizaciją Sutarties priedo Nr. 3 3 punkte nustatyta tvarka ir terminais.
4.21. Visa informacija apie saugumo įvykius ir pažeidžiamumus turi būti tvarkoma konfidencialiai.
4.22. Tiekėjas privalo laikytis Sutarties priede Nr. 3 nustatytų kibernetinio saugumo reikalavimų.
4.23. Tiekėjas privalo suteikti Perkančiajai organizacijai arba jos įgaliotiems tretiesiems asmenims teisę atlikti Tiekėjo atitikties kibernetinio saugumo reikalavimams auditą Sutarties priede Nr. 3 nustatyta tvarka.

5. Technologiniai reikalavimai

5.1. Sistema turi būti suderinama su naujausiomis gamintojų palaikomomis populiariausių interneto naršyklių versijomis „Windows“ operacinėje sistemoje.
5.2. Tiekėjas turi užtikrinti SPĮ IS suderinamumą su akcinės bendrovės „Lietuvos radijo ir televizijos centras“ teikiamo Valstybinio duomenų centro techniniais, saugumo ir eksploatavimo reikalavimais.
5.3. Sistema turi užtikrinti nepertraukiamą darbą ir duomenų vientisumą nutrūkus ryšiui su išorinėmis informacinėmis sistemomis, kai tai techniškai įmanoma.
5.4. Sistema turi užtikrinti galimybę eksportuoti duomenis į plačiai naudojamus, struktūrizuotus ir kompiuteriu apdorojamus duomenų formatus.
5.5. Sistema turi sudaryti galimybę importuoti duomenis iš plačiai naudojamų struktūrizuotų duomenų formatų, kai tai taikoma konkrečiai funkcijai.
5.6. Sistemoje naudojami datos ir laiko formatai turi atitikti Lietuvos Respublikoje taikomus standartus.
5.7. Sistemos atnaujinimai turi būti diegiami taip, kad būtų kuo mažiau trikdoma Perkančiosios organizacijos veikla.
5.8. Sistema turi registruoti techninius sistemos įvykius, reikalingus gedimų diagnostikai ir veikimo analizei.
5.9. Tiekėjas turi užtikrinti, kad SPĮ IS būtų palaikoma ir atnaujinama visą Sutarties galiojimo laikotarpį.
5.10. SPĮ IS, jos modulių ir funkcionavimui būtinų integracijų prieinamumo reikalavimai nustatyti Sutarties priedo Nr. 2 (SLA) 8.7 punkte.

6. Integracijų reikalavimai

6.1. SPĮ IS turi užtikrinti integraciją su Lietuvos Respublikos e. sveikatos informacine sistema (ESPBI IS) pagal galiojančius teisės aktus ir integracijos sąsajų reikalavimus.
6.2. SPĮ IS turi užtikrinti integraciją su Valstybinės ligonių kasos informacinėmis sistemomis tiek, kiek tai būtina teisės aktuose nustatytoms funkcijoms vykdyti.
6.3. SPĮ IS turi užtikrinti integraciją su Valstybinio socialinio draudimo fondo valdybos informacinėmis sistemomis, kai tokia integracija reikalinga teisės aktuose nustatytiems duomenų mainams.
6.4. SPĮ IS turi užtikrinti integraciją su Gyventojų registro duomenimis arba kitais teisės aktuose nustatytais gyventojų duomenų šaltiniais.
6.5. SPĮ IS turi užtikrinti integraciją su Elektroninių receptų posisteme, kai tai numatyta teisės aktuose.
6.6. SPĮ IS turi užtikrinti integraciją su Elektroninių nedarbingumo pažymėjimų tvarkymui reikalingomis valstybės informacinėmis sistemomis.
6.7. SPĮ IS turi užtikrinti elektroninių siuntimų Asmens su negalia teisių apsaugos agentūrai prie Lietuvos Respublikos socialinės apsaugos ir darbo ministerijos (buvusiai Neįgalumo ir darbingumo nustatymo tarnybai, toliau – Agentūra) negaliai, darbingumo lygiui, specialiesiems poreikiams ir specialiųjų poreikių lygiui nustatyti (e. dokumentas E027 „Siuntimas konsultacijai, tyrimams, gydymui“) ir kartu teikiamų klinikinių e. dokumentų (E003 „Stacionaro epikrizė“, E025 „Ambulatorinio apsilankymo aprašymas“ ir kitų teisės aktuose nustatytų dokumentų) parengimą, pasirašymą ir pateikimą Agentūrai per ESPBI IS, taip pat Agentūros užklausų dėl papildomų medicininių dokumentų gavimą ir atsakymų į jas pateikimą, kai tokie duomenų mainai numatyti teisės aktuose.
6.8. SPĮ IS turi užtikrinti integraciją su teisės aktuose nustatytais sveikatos priežiūros klasifikatoriais ir žinynais, klasifikatorių duomenis gaunant tiesiogiai iš ESPBI IS naudojantis žiniatinklio paslaugomis ir užtikrinant, kad SPĮ IS būtų naudojama aktuali ESPBI IS klasifikatorių versija.
6.9. SPĮ IS turi užtikrinti galimybę integruotis su laboratorine informacine sistema (LIS), kuri gali būti įsigyta ateityje. 
6.10. SPĮ IS turi užtikrinti galimybę keistis duomenimis su medicinos diagnostikos įranga, kai tokia įranga palaiko standartizuotus duomenų mainų metodus.
6.11. SPĮ IS turi užtikrinti galimybę naudoti kvalifikuoto elektroninio parašo ir elektroninio spaudo sprendimus, atitinkančius Lietuvos Respublikos ir Europos Sąjungos teisės aktų reikalavimus, įskaitant 4.5 punkte nustatytą naudotojų autentifikavimą kvalifikuotu elektroniniu parašu.
6.12. SPĮ IS turi užtikrinti galimybę ateityje diegti papildomas integracijas, nekeičiant pagrindinės sistemos architektūros.
6.13. Visos integracijos turi užtikrinti perduodamų duomenų vientisumą, saugumą ir atsekamumą.
6.14. Tiekėjas turi atlikti visas šiame skyriuje numatytų integracijų įdiegimo, konfigūravimo, testavimo ir paleidimo užduotis.
6.15. Visų su ESPBI IS siunčiamų ir gaunamų e. dokumentų bei duomenų rinkinių struktūra turi būti sudaryta vadovaujantis HL7 duomenų mainų specifikacijomis (HL7 v3 CDA, HL7 FHIR ir kt.), teikiant pirmenybę naujesnėms HL7 specifikacijų versijoms.
6.16. Medicininiai vaizdai, kuriais SPĮ IS keičiasi su ESPBI IS ar medicinos diagnostikos įranga, turi būti perduodami DICOM formatu ir DICOM protokolu.
6.17. Visų šioje techninėje specifikacijoje nurodytų modulių formuojamų ir į ESPBI IS siunčiamų elektroninių medicinos dokumentų duomenų sudėtis turi atitikti Lietuvos Respublikos sveikatos apsaugos ministro 2010 m. gruodžio 17 d. įsakymo Nr. V-1079 „Dėl Sveikatos priežiūros įstaigų informacinių sistemų susiejimo su e. sveikatos paslaugų ir bendradarbiavimo infrastruktūra reikalavimų ir techninių sąlygų aprašo patvirtinimo" (galiojanti suvestinė redakcija) 3 priede „Medicininių elektroninių dokumentų, naudojamų duomenų rinkinių mainams su ESPBI IS, duomenų sąrašas" nustatytus atitinkamo dokumento tipo duomenų rinkinius.



7. Funkciniai moduliai

7.1. Priėmimo stacionariniam gydymui modulis – paciento priėmimo į stacionarą registravimas (hospitalizavimo pagrindas, skyrius, lova, paciento sutikimai, įskaitant hospitalizavimą be sutikimo teisės aktų nustatytais atvejais) ir priėmimo dokumentų formavimas.
7.2. Paslaugų teikimo priėmimo skyriuje modulis – priėmimo skyriuje suteiktų apžiūrų, konsultacijų ir skubiosios pagalbos paslaugų registravimas, E025 dokumento formavimas ir pateikimas į ESPBI IS.
7.3. Stacionarinio gydymo modulis – gydymo eigos, perkėlimų tarp skyrių ir išrašymo registravimas, E003 stacionaro epikrizės formavimas ir pateikimas į ESPBI IS.
7.4. Klinikinių įrašų tvarkymo modulis – gydytojų, slaugytojų ir kitų specialistų įrašų (apžiūrų, dienynų, slaugos įrašų) kūrimas, pasirašymas ir peržiūra pagal naudotojo teises.
7.5. Laboratorinių tyrimų atlikimo modulis – laboratorinių tyrimų užsakymas, mėginių registravimas, rezultatų įvedimas ir peržiūra, E200 ir E200-ats dokumentų pateikimas į ESPBI IS.
7.6. Instrumentinių tyrimų užsakymo ir atlikimo modulis – instrumentinių tyrimų užsakymas, atlikimo registravimas, tyrimų aprašymų formavimas ir pateikimas į ESPBI IS.
7.7. Receptų formavimo modulis – elektroninių receptų, įskaitant kompensuojamųjų vaistų receptus, išrašymas, pasirašymas ir pateikimas per 6.5 punkte nurodytą integraciją.
7.8. Siuntimų rašymo modulis – E027 siuntimų konsultacijai, tyrimams ar gydymui formavimas, pasirašymas, pateikimas į ESPBI IS ir atsakymų į juos gavimas.
7.9. Vidinių konsultacijų modulis – konsultacijų tarp Perkančiosios organizacijos skyrių ir specialistų užsakymas bei konsultantų išvadų registravimas.
7.10. Nedarbingumo pažymėjimų išdavimo modulis – elektroninių nedarbingumo pažymėjimų išdavimas, pratęsimas ir uždarymas per 6.6 punkte nurodytą integraciją.
7.11. Negalios, darbingumo lygio, specialiųjų poreikių ir specialiųjų poreikių lygio nustatymo modulis – siuntimų ir kitų dokumentų Agentūrai rengimas ir pateikimas bei Agentūros užklausų nagrinėjimas 6.7 punkte nustatyta tvarka.
7.12. Diagnozių ir paslaugų registravimo modulis – diagnozių pagal galiojantį ligų klasifikatorių ir suteiktų paslaugų registravimas bei apskaita, duomenų teikimas 6.2 punkte nurodytoms sistemoms.
7.13. Psichikos ligonių klinikinės informacijos tvarkymo ir apsaugos modulis – psichikos sveikatos priežiūrai būdingų duomenų (hospitalizavimo be sutikimo, fizinio suvaržymo ir izoliavimo priemonių, teismo sprendimų) registravimas ir prieigos prie jų ribojimas pagal 4.17 punktą.
7.14. Vaistų verifikavimo modulis – vaistų pakuočių apsaugos priemonių tikrinimas ir išregistravimas, integruojantis su Lietuvos vaistų verifikavimo sistema, bei vaistų skyrimo ir išdavimo pacientams apskaita.
7.15. Dokumentų sukūrimo modulis – medicininių ir administracinių dokumentų šablonų kūrimas, jų pildymas, pasirašymas kvalifikuotu elektroniniu parašu ir spausdinimas.
7.16. Pacientų katalogo tvarkymo modulis – pacientų duomenų registravimas, paieška, tikslinimas pagal 6.4 punkte nurodytus duomenų šaltinius ir pasikartojančių įrašų valdymas.
7.17. Įstaigos išteklių administravimo modulis – skyrių, palatų, lovų, darbuotojų ir jų darbo grafikų administravimas.
7.18. Naudotojų, klasifikatorių ir terminų žodynų administravimo modulis – naudotojų, jų vaidmenų, prieigos teisių, klasifikatorių ir terminų žodynų administravimas pagal 3.6, 3.8 ir 6.8 punktus.
7.19. Informacijos analizės ir ataskaitų formavimo modulis – standartinių ir naudotojo konfigūruojamų ataskaitų formavimas bei jų eksportavimas pagal 5.4 punktą.
7.20. Vidinis darbuotojų susirašinėjimas – pranešimų siuntimas tarp SPĮ IS naudotojų, užtikrinant pacientų duomenų konfidencialumą.

8. Sistemos diegimas

8.1. Tiekėjas privalo įdiegti ir sukonfigūruoti sistemą taip, kad ji atitiktų visus šios techninės specifikacijos reikalavimus.
8.2. Tiekėjas privalo įdiegti ir sukonfigūruoti SPĮ IS akcinės bendrovės „Lietuvos radijo ir televizijos centras“ Perkančiajai organizacijai suteiktuose Valstybinio duomenų centro ištekliuose ir užtikrinti naudotojų prieigą prie SPĮ IS iš Perkančiosios organizacijos darbo vietų. Valstybinio duomenų centro išteklius, įskaitant jų veikimui būtiną sisteminę programinę įrangą (operacines sistemas, duomenų bazių valdymo sistemas), suteikia ir už juos atsiskaito Perkančioji organizacija. Tiekėjas pasiūlyme nurodo SPĮ IS veikimui reikalingų išteklių techninius reikalavimus.
8.3. Tiekėjas privalo atlikti sistemos pradinius konfigūravimo darbus, reikalingus sistemos eksploatacijos pradžiai.
8.4. Diegimo etapas (šiame skyriuje ir 9–10 skyriuose numatyti darbai, įskaitant testavimą, bandomąją eksploataciją, priėmimą ir naudotojų mokymus) turi būti užbaigtas per 3 (tris) mėnesius nuo Sutarties įsigaliojimo dienos. Šis terminas gali būti pratęstas tik 8.5 punkte nustatyta tvarka.
8.5. Jeigu diegimo darbai vėluoja dėl Perkančiosios organizacijos arba Valstybinio duomenų centro išteklių teikėjo veiksmų ar neveikimo, Tiekėjas ne vėliau kaip per 3 (tris) darbo dienas nuo tokios aplinkybės atsiradimo raštu (el. paštu) informuoja Perkančiąją organizaciją, nurodydamas vėlavimo priežastį ir konkrečius diegimo darbus, kurių dėl šios aplinkybės negalima atlikti. Diegimo etapo terminas pratęsiamas Šalių raštu patvirtinta vėlavimo trukme, bet tik tiek, kiek dėl tokio vėlavimo Tiekėjas objektyviai negalėjo vykdyti diegimo darbų. Tiekėjas, nepateikęs pranešimo šiame punkte nustatytu terminu, netenka teisės remtis atitinkama aplinkybe terminui pratęsti.

9. Testavimas ir bandomoji eksploatacija

9.1. Prieš perduodamas sistemą eksploatuoti, Tiekėjas privalo atlikti sistemos testavimą.
9.2. Testavimo metu turi būti patikrintas visų techninėje specifikacijoje nustatytų funkcinių ir techninių reikalavimų įgyvendinimas.
9.3. Nustačius sistemos neatitikimus techninės specifikacijos reikalavimams, Tiekėjas privalo juos pašalinti savo lėšomis iki sistemos priėmimo.
9.4. Sėkmingai atlikus testavimą, sistema naudojama bandomosios eksploatacijos režimu, kurio metu SPĮ IS eksploatuojama artimomis realioms sąlygomis, siekiant patikrinti tinkamą jos veikimą Perkančiosios organizacijos aplinkoje. Bandomosios eksploatacijos metu nustatytus neatitikimus Tiekėjas privalo pašalinti savo lėšomis, Šalims suderinus jų pašalinimo terminą.
9.5. Sistema laikoma priimta tik tada, kai, pasibaigus bandomosios eksploatacijos laikotarpiui, Perkančioji organizacija patvirtina, kad visi techninėje specifikacijoje nustatyti reikalavimai yra įgyvendinti pagal 12 skyriuje nustatytus kriterijus.

10.  Naudotojų mokymas

10.1. Tiekėjas privalo apmokyti Perkančiosios organizacijos paskirtus sistemos administratorius.
10.2. Tiekėjas privalo apmokyti Perkančiosios organizacijos paskirtus sistemos naudotojus dirbti su įdiegta sistema.
10.3. Tiekėjas privalo pateikti sistemos administratoriaus ir naudotojo elektronines naudojimo instrukcijas.

11.  Garantinė priežiūra ir palaikymas

11.1. Garantinės priežiūros ir palaikymo laikotarpiu Tiekėjas privalo šalinti sistemos programinės įrangos klaidas ir teikti joms pašalinti reikalingus sistemos atnaujinimus.
11.2. Garantinės priežiūros ir palaikymo laikotarpiu Tiekėjas privalo konsultuoti Perkančiosios organizacijos paskirtus sistemos administratorius ir naudotojus sistemos naudojimo klausimais.
11.3. Garantinės priežiūros ir palaikymo paslaugos turi būti teikiamos 9 (devynis) mėnesius, skaičiuojant nuo faktinės sistemos priėmimo dienos pagal 9.5 punktą; šis laikotarpis šioje techninėje specifikacijoje toliau vadinamas garantinės priežiūros ir palaikymo laikotarpiu. Jeigu diegimo etapas užbaigiamas vėliau, nei nustatyta 8.4 punkte (įskaitant atvejus, kai terminas pratęstas pagal 8.5 punktą), garantinės priežiūros ir palaikymo laikotarpis netrumpinamas, o Sutarties galiojimo terminas atitinkamai pratęsiamas tiek, kiek reikia visam 9 (devynių) mėnesių garantinės priežiūros ir palaikymo laikotarpiui užtikrinti, nekeičiant Sutarties kainos.
11.4. Garantinės priežiūros ir palaikymo paslaugos, įskaitant incidentų klasifikavimą, reakcijos ir sprendimo terminus bei kitus paslaugų kokybės rodiklius, turi būti teikiamos vadovaujantis Sutarties priede Nr. 2 (Paslaugų lygio susitarimas, SLA) nustatytais reikalavimais visą 11.3 punkte nurodytą garantinės priežiūros ir palaikymo laikotarpį.
11.5. Garantinės priežiūros ir palaikymo laikotarpiu Perkančioji organizacija turi teisę užsakyti individualius, pagal specifinius Perkančiosios organizacijos poreikius pritaikytus programavimo darbus, taikant Sutartyje nustatytą fiksuotą valandinį įkainį. Individualiais programavimo darbais nelaikomi ir pagal valandinį įkainį papildomai neapmokami 11.1, 11.2 ir 11.6 punktuose nurodyti darbai ir paslaugos, Sutarties priede Nr. 2 (SLA) nustatytų incidentų sprendimas, taip pat darbai, būtini šios techninės specifikacijos reikalavimams įgyvendinti ar neatitikimams jiems pašalinti; šių darbų ir paslaugų kaina įskaičiuota į Tiekėjo pasiūlymo kainą.
11.6. Garantinės priežiūros ir palaikymo laikotarpiu Tiekėjas, į pasiūlymo kainą įtraukdamas visas su tuo susijusias išlaidas, privalo atnaujinti SPĮ IS, kai to reikia dėl teisės aktų arba ESPBI IS ir kitų 6 skyriuje nurodytų informacinių sistemų sąsajų pakeitimų.
11.7. Garantinės priežiūros ir palaikymo laikotarpiu 11.1 punkte nustatyti Tiekėjo įsipareigojimai taikomi ir pagal 11.5 punktą atliktų individualių programavimo darbų rezultatams; šiuose rezultatuose nustatytų klaidų šalinimas papildomai neapmokamas.


12. Sistemos priėmimo kriterijai

12.1. Sistema laikoma tinkamai įdiegta, jeigu įgyvendinti visi šioje techninėje specifikacijoje nustatyti funkciniai ir techniniai reikalavimai.
12.2. Visos šioje techninėje specifikacijoje numatytos integracijos turi veikti pagal jų paskirtį.
12.3. Sistemos naudotojai turi turėti galimybę naudotis visais jiems pagal priskirtas teises numatytais funkcionalumais.
12.4. Sistemos veikimo metu neturi būti kritinių programinių klaidų, trukdančių naudotis sistemos funkcionalumu.
12.5. Perkančiajai organizacijai perduodama:
· įdiegta ir sukonfigūruota sistema; 
· sistemos administratoriaus dokumentacija; 
· sistemos naudotojo dokumentacija; 
· atliktų mokymų patvirtinantys dokumentai. 

13.  Baigiamosios nuostatos

13.1. Visa su sistemos diegimu, konfigūravimu, testavimu, mokymu ir priežiūra susijusi dokumentacija turi būti pateikta valstybine kalba.
13.2. Jeigu techninėje specifikacijoje nurodomi standartai, klasifikatoriai, technologijos ar kiti konkretūs sprendimai, laikoma, kad leidžiami ir lygiaverčiai sprendimai, jeigu jie užtikrina ne mažesnį funkcionalumą ir atitiktį teisės aktų reikalavimams.
13.3. Visa sistemoje kaupiama ir tvarkoma informacija yra Perkančiosios organizacijos nuosavybė.
13.4. Pasibaigus Sutarties galiojimui, Tiekėjas privalo sudaryti galimybę Perkančiajai organizacijai neatlygintinai gauti visus jos duomenis struktūrizuotu, plačiai naudojamu ir kompiuterio skaitomu formatu.
13.5. Teisė naudotis SPĮ IS galioja Sutarties galiojimo laikotarpiu ir jam pasibaigus (Sutarties nepratęsus ar nesudarius naujos sutarties) nutrūksta. Tai neturi įtakos Perkančiosios organizacijos teisei gauti duomenis 13.4 punkte nustatyta tvarka.

